Bloemfontein se geliefde ‘pannekoektannie’ vermoorAnna Herbst, Bloemfontein se geliefde pannekoektannie, is die naweek in haar huis vermoor. (Foto: verskaf) Talle inwoners van Bloemfontein het hul medelye betuig ná die dood van Anna Herbst (61), die vrou wat dié naweek in haar huis vermoor is. Herbst, oftewel die pannekoektannie soos sy allerweë in die dorp bekend gestaan het, se liggaam is Saterdagoggend in haar huis op ŉ kleinhoewe by Bloemspruit, aan die buitewyke van die stad, gekry. Sy het alleen daar gewoon nadat haar man vroeër dood is. Ao. Loraine Earle, polisiewoordvoerder, het gesê nooddienswerkers het Herbst se liggaam in die huis gekry nadat bure vlamme gesien en die brandweer ontbied het. Die nooddienswerkers het agtergekom Herbst se hande is vasgebind toe hulle die liggaam uit die huis verwyder het. ŉ Moorddossier is geopen, maar niemand is nog in verband met die voorval aangekeer nie, het Earle gesê. ŉ Nadoodse ondersoek moet nog die oorsaak van Herbst se dood bepaal. In dié stadium lyk dit of net ŉ geldtrommeltjie uit Herbst se voertuig, wat steeds buite die huis gestaan het, vermis word, het Earle gesê. Haar pannekoekgeld was vermoedelik daarin. Barend Rossouw, Herbst se skoonseun, het gesê volgens die polisie is Herbst moontlik in die aanval ook geskiet. Hy en sy vrou, Anneke, het hulle Saterdag na Herbst se huis gehaas nadat hulle ŉ oproep oor die brand daar gekry het, maar dit was tevergeefs. Die huis is in die brand verwoes. Herbst was ŉ bekende in die stad waar sy die afgelope ruk op Donderdae, Vrydae en Saterdae pannekoeke voor D&J Vleis verkoop het. Adri Vorster, wat saam met haar man, Jimmy, D&J Vleis besit, het gesê “tannie Anna en haar pannekoeke” was ŉ instelling voor die deur. “Dit is vir ons verskriklik sleg. Sy was al deel van die opset hier. Tannie Anna was regtig tough, sy het nie stilgesit nie,” het Vorster gesê. “ŉ Mens lees van dié goed, maar dit gebeur nie op jou voorstoep nie. Die tannie het nie ŉ vlieg skade gedoen nie. Die mense was verskriklik lief vir haar,” het Vorster gesê. ŉ Verassingsdiens word Donderdag om 11:00 in die NG kerk Bloemfontein-Noord (Klipkerk) gehou.